ET
12.6.2023
Euroopa Liidu Teataja
C 205/33
14. aprillil 2023 esitatud hagi – Euroopa Komisjon versus Bulgaaria Vabariik (Kohtuasi C-237/23) (2023/C 205/37) Kohtumenetluse keel: bulgaaria Pooled Hageja: Euroopa Komisjon (esindajad: U. Małecka, L. Malferrari ja N. Nikolova)
Kostja: Bulgaaria Vabariik
Hageja nõuded Hageja palub
(1) tuvastada, et kuna Bulgaaria Vabariik ei ole võtnud vastu vajalikke õigus- ja haldusnorme selleks, et võtta üle Euroopa Parlamendi ja nõukogu 20. juuni 2019. aasta direktiiv (EL) 2019/1024 avaandmete ja avaliku sektori valduses oleva teabe taaskasutamise kohta (1) (edaspidi direktiiv) või vähemalt ei ole neist komisjonile teatanud, siis ei ole ta täitnud talle direktiivi 2019/1024 artikli 17 lõikest 1 tulenevaid kohustusi;
(2) mõista Bulgaaria Vabariigilt välja põhisumma, mis vastab mõlemast järgmisest summast suuremale: i) iga päeva eest 1 800 eurot korrutatuna päevade arvuga alates päevast, mis on möödunud direktiivi ülevõtmiseks ette nähtud tähtpäevast kuni liikmesriigi kohustuste rikkumise lõpetamise päevani või kui rikkumist ei lõpetata, kuni kohtuotsuse kuulutamise päevani käesolevas menetluses; ii) minimaalne põhisumma 504 000 eurot;
(3) juhul kui punktis 1 nimetatud liikmesriigi kohustuste täitmata jätmine kestab edasi käesolevas menetluses kohtuotsuse kuulutamise päevani, siis mõista Bulgaaria Vabariigilt komisjoni kasuks välja karistusmakse 9 720 eurot päevas iga kohustuste täitmisega hilinemise päeva eest alates kohtuotsuse kuulutamise päevast käesolevas menetluses seni, kuni Bulgaaria Vabariik oma direktiivist tulenevad kohustused täidab;
(4) mõista kohtukulud välja Bulgaaria Vabariigilt.
Väited ja peamised argumendid Euroopa Parlamendi ja nõukogu 20. juuni 2019. aasta direktiiv (EL) 2019/1024 avaandmete ja avaliku sektori valduses oleva teabe taaskasutamise kohta sisaldab teatud miinimumnorme ja reguleerib praktiliste vahendite kasutamist, et soodustada avaliku sektori valduses olevate dokumentide ja teadusandmete taaskasutamist eesmärgiga edendada avaandmete kasutamist ning stimuleerida toodete ja teenuste innovatsiooni.
Direktiivi artikli 17 lõike 1 kohaselt jõustavad liikmesriigid direktiivi järgimiseks vajalikud õigus- ja haldusnormid hiljemalt 17. juuliks 2021.
Liikmesriikidelt oodatakse, et nad edastaksid kõnealuste normide teksti viivitamata komisjonile.
Komisjon saatis 29. septembril 2021 Bulgaaria Vabariigile ametliku kirja.
6. aprillil 2022 saatis komisjon Bulgaaria Vabariigile põhistatud arvamuse.
Sellest hoolimata ei ole võetud meetmeid direktiivi ülevõtmiseks või vähemalt ei ole komisjonile neist teatatud.
(1)
ELT 2019, L 172, lk 56.